Trump 'n 2de keer in staat van beskuldiging | Netwerk24
13 Januarie 2021 22:57
Pas Bekend: Die Amerikaanse huis van verteenwoordigers het ten gunste daarvan gestem dat pres. Donald Trump in 'n staat van beskuldiging gestel word.
Lede van die Amerikaanse huis van verteenwoordigers was Woensdagaand in 'n emosionele debat gewikkel voordat hulle sou stem of pres. Donald Trump vir die tweede keer in 'n staat van beskuldiging gestel gaan word, terwyl lede van die Nasionale Wag buite die deur die kongresgebou bewaak.
Die huis het reeds omstreeks 12:30 (Amerikaanse tyd) begin debatteer oor die enkele aanklag teen Trump: aanhitsing tot 'n opstand.
Trump het Woensdag in 'n verklaring deur die Withuis laat hoor dat hy nie die gewelddadige protes steun nie.
"In die lig van die gerugte oor nog betogings, vra ek dat daar geen geweld, geen oortreding van die wet en geen vandalisme van enige aard sal wees nie. Dit is nie waarvoor ek staan nie en ook nie waarvoor Amerika staan nie. Ek doen 'n beroep op alle Amerikaners om die spanning te help verlig en humeure te laat bedaar."
Honderde troepe van die Nasionale Wag slaap binne die Amerikaanse Kongresgebou terwyl die huis van verteenwoordigers besluit of hulle pres. Donald Trump in 'n staat van beskuldiging gaan plaas. Foto: AP
Dit sluit in Liz Cheney, die Republikeine se derde belangrikste lid in die huis van verteenwoordigers.
Cheney het die media in die kongresgebou toegespreek en gesê sy is nie van plan om uit die party te bedank nie.
"Dit is 'n stem wat deur my gewete gelei word. Dit is een waaroor daar verskillende sienings in ons eie koukus is. Maar 'n ongekende grondwetlike krisis staar ons nasie in die gesig. Dit is waarop ons gefokus moet wees. Dit is waar ons pogings en aandag moet wees," het Cheney gesê.
Daar word verwag dat die partye teen Woensdagaand sal stem, waarna die uitslag bekend gemaak sal word.
Intussen het YouTube, nes Twitter en Facebook, gesê hy sal nie meer video's op Trump se kanaal toelaat nie.
Geen nuwe video's of stroming sal vir minstens sewe dae op dié kanaal gelaai kan word nie – en dit kan verleng word, lui 'n verklaring deur YouTube. - Reuters, CNN, Twitter